RTL Group

D'RTL Group ass déi gréisst europäesch Entreprise déi privat Radios- an Televisiounsprogrammer bedreift. Si ënnerhält 57 Televisiounssenderen an 31 Radiosstatiounen. Och an der Produktioun vun Televisiounsprogrammer (8.000 Programmstonnen am Joer) an am Handel mat Programmrechter (19.000 Programmstonne fir 150 Länner) ass si aktiv.

D'RTL Group ass 2000 aus der Fusioun vun der CLT-UFA mat der brittescher Gesellschaft Pearson TV entstanen. Bertelsmann huet déi grouss Majoritéit vun de Parten.

D'RTL Group huet hire Sëtz an der Stad Lëtzebuerg, um Kierchbierg.

Geschicht
DUrgroussmamm vum RTL Group ass d'Compagnie Luxembourgeoise de Radiodiffusion (CLR), déi 1931 zu Lëtzebuerg gegrënnt gi war. Déi krut eng Konzessioun vum Lëtzebuerger Staat, fir Radiosemissiounen auszestralen, an huet dat ënner dem Numm "Radio Luxembourg" gemaach.

Am Dezember 1933 huet Radio Lëtzebuerg mat engem engleschsproochege Service ugefaangen, an dat mat dem stäerkste Laangwelle-Sender an Europa. Den Englänner Stephen Williams huet d'Emissioune moderéiert gradewéi administréiert. Sonndes, wa vun der BBC méi eescht a reliéis Sendungen ausgestraalt goufen, huet ronn d'Hallschent vun den engleschen Auditeuren dann op Radio Lëtzebuerg ëmgeschalt. Well et der BBC net erlaabt war Reklammen ze senden, gouf dëst vu Radio Lëtzebuerg gemaacht, soudatt RTL ee vun den éischten „kommerzielle Radiosenderen“ warQuell vun dësem Abschnitt: John Marshall, 2018, #LuxUKLinks: Luxembourg - United Kingdom Links; LuxUKLinks 7; British Embassy & Les Amis de l'Histoire, erausgi vum Jean-Claude Muller, ISBN 978-2-919884-56-8.

Wéi den Zweete Weltkrich ausgebrach ass, huet Radio Lëtzebuerg zougemaach. Am Krich (1940-1944/45) war de Radiosender mat deene vun Nazi-Däitschland gläichgeschalt, mä soubal d'Besatzer fort waren, gouf de Sender vun den Alliéierte benotzt, fir, an däitscher Sprooch, dem "Reichsfunk" eng Géigestëmm entgéint ze setzen.Marc Limpach: "Der 'Sender Luxemburg' während der NS-Besatzung (1940-1944." Les cahiers luxembourgeois Nr. 2/2020, S.-.

Nom Krich gouf no an no den normale Betrib an däitscher, franséischer an englescher Sprooch erëm opgeholl an ausgebaut. Um englesche Sender war och de Stephen Williams nees derbäi, bis hien de Sender 1948 verlooss huet. Den 23. Januar 1955 gouf domat ugefaangen, en Televisounsprogramm a franséischer Sprooch auszestralen (ufanks Télé Luxembourg genannt), nodeem d'CLR sech 1954 an CLT (Compagnie Luxembourgeoise de Télédiffusion) ëmbenannt hat.

1958 gouf op UKW och eng Radiosemissioun op Lëtzebuergesch ausgestraalt, am Ufank just zu den Haaptnolauschterzäite moies, mëttes a fréi owes. An de Joren duerno ass se no an no zu engem Vollprogramm ausgebaut ginn, deen haut ënner dem Numm RTL Radio Lëtzebuerg leeft.

D'1960er an 1970er Jore waren den Héichpunkt vun de Radiosprogrammer vun der CLT: Radio Luxembourg op Englesch (iwwer Mëttel- a Kuerzwell) hat Millioune vun Nolauschterer a Groussbritannien an an der ganzer Welt. De franséische Radiosprogramm RTL (bis an d'1980er Joren ausschliisslech vu Lëtzebuerg aus iwwer Laangwell ausgestraalt) ass bis haut dee meeschtgelauschterte Radio a Frankräich. An Däitschland haten d'''Fröhliche Wellen von Radio Luxemburg Milliounen trei Nolauschterer. Ee Grond vun hirem Succès war, datt d'Programmer vun RTL net dréche vum Blat ofgelies goufen, mä d'Speaker fräi konnte schwätzen. Den Nolauschterer ass mat agebonne ginn; et konnt een uruffen, fir bei Spiller eppes ze gewannen, et gouf sprëtzeg Jinglen, asw. Haut huet een dat iwwerall, mä deemools war RTL ee vun den eenzegen, déi dat gemaach hunn.

An den 1980er Jore goufen an Europa déi audiovisuell Mäert dereguléiert, Privatprogrammer goufen zougelooss. Dat huet et der CLT erlaabt, nei Marchéen an Däitschland, Frankräich, der Belsch, Holland, Groussbritannien, Schweden, Polen, Ungarn, an Éisträich ze fannen. Dat huet awer och mat sech bruecht, datt d'Programmer net méi hu misse vu Lëtzebuerg aus ausgestraalt ginn. Och huet sech, wat den Ëmsaz betrëfft, d'Gewiicht ëmmer méi vun de Radios- op d'Televisiounsprogrammer verlagert. 1991 war RTL Television (déi als RTL plus den 2. Januar 1984 zu Lëtzebuerg ugefaangen hat an ë. a. vum Gust Graas gegrënnt gi war) fir d'éischt Leader um däitschen Televisiounsmaart.

Den 30. Dezember 1991 huet den engleschsproochege Service opgehalen op Mëttelwell ze senden an e Joer duerno, em Hallefnuecht den 30. Dezember 1992 gouf och de Satellitten- a Kuerzwelleservice zougemaach.

1997 huet d'CLT mat der UFA, enger Duechtergesellschaft vun der Bertelsmann Grupp, déi virun allem an Däitschland mat der Produktioun vun Televisounsprogrammer an dem Handel mat audiovisuelle Rechter aktiv war, zu der CLT-UFA fusionéiert. 2000 huet d'CLT-UFA mat der brittescher Pearson TV fusionéiert an nennt sech zanterhier RTL Group. Am Februar 2001 huet d'Bertelsmann AG duerch en Aktientausch mat der belscher Group Bruxelles-Lambert (GBL) d'Majoritéit vu 67 Prozent Bedeelegung un der RTL Group iwwerholl. 2002 koumen 22 Prozent vu Pearson no. Bertelsmann huet haut 90,2 % vun de Parten (dovu si 37 % am Besëtz vu BW TV, enger Holding, déi zu 80 % Bertelsmann an zu 20 % der WAZ gehéiert).

2021 huet a Frankräich d'Televisiounschaîne M6 mat TF1 fusionnéiert, an an der Belsch goufen d'Undeeler vun RTL Belgium (déi d'Teleesprogrammer RTL-TVI, Plug RTL a Club RTL, an och d'Radiosendere Bel RTL, Radio Contact a Mint bedreift) fir 250 Milliounen Euro un DPG Media an de Groupe Rossel verkaaft."RTL Group vend son activité en Belgique." lessentiel.lu, 28 juin 2021.

Enn 2023 huet d'RTL Group bekannt gemaach, am Laf vun 2024 RTL Nederland mat senge sëllege Senderen (RTL4, RTL5, RTL7, RTL8, RTLZ, sou wéi och d'Pay-TV-Senderen RTL Lounge, RTL Crime an RTL Telekids) fir 1,1 Milliard Euro un DPG Media ze verkafen. Déi zwéi Gruppe behalen awer weiderhin eng strateegesch Partnerschaft, wat d'Technologie, Publicitéitsmarketing a Content betrëfft. Ausserdeem soll DPG Media bis op d'mannst 2034 d'Mark "RTL" an Holland viru benotze kënnen."RTL-Gruppe verkauft niederländisches Geschäft." wort.lu, 15.12.2023.

De Jean-Louis Schiltz ass President vum Verwaltungsrot vun der CLT-UFA.http://www.rtlgroup.com/www/htm/operationsothers_E80A749F1ECA4B1B932D0DA748F31E0C.aspx
De Claude Schmit ass Generaldirekter vu Super RTL.

Haaptdonnéeën

 SiègeRTL Group SA43, bd. Pierre FriedenL-1543 LëtzebuergMataarbechter: 9.191 (Stand: 31.12.2008)EBITA: 1,152 Milliard € (Geschäftsjoer 2013)
 Nettogewënn: 948 Milliounen € (Geschäftsjoer 2013)Ëmsaz no Aktivitéiten (2003):Televisioun: 70,7 %
Content: 22,9 %
Radio: 5,5 %
Nei Medien/Soss 0,9 %Ëmsaz no Regiounen:Däitschland: 45,6 %
soss Europa: 48,6 %,
USA: 3,8 %
aner Länner: 2,0 %Leedung:'Guillaume de Posch (Co-Chief Executive Officer)
Anke Schäferkordt (Co-Chief Executive Officer)
Elmar Heggen (Chief Financial Officer)

Bedeelegunge vun der RTL Group
(2016, Auswiel)
 Televisioun 
 Däitschland
 RTL Television (Köln, 99,7 %) mat den Duechtergesellschaften
 Regional Fënsterprogrammer vun RTL Television
 RTL Hessen (Bad Vilbel, 60 %, 30 % Hit Radio FFH an 10 % Frankfurter Allgemeine Zeitung)
 RTL Nord (Hamburg, 100 %)
 RTL West (Köln, 75 %, 25 % Jörg Zajonc)
 GEO Television (Pay-TV, Köln, 100 %)
 RTL Crime (Pay-TV, Köln, 100 %)
 RTL Living (Pay-TV, Köln, 100 %)
 RTL Passion (Pay-TV, Köln, 100 %)
 RTL International (Auslands Pay-TV, Köln 100 %)
 VOX (Köln, 99,7 %)
 n-tv (Köln, 100 %)
 RTL Nitro (Köln, 100 %)
 RTLplus, (zanter 4. Juni 2016)
 Toggo plus
 RTL II (Grünwald bei München, 35,9 %, mat der Bauer Verlagsgruppe, Tele München Gruppe, The Walt Disney Company, Hubert Burda Media)
 Super RTL (Köln)
 RTL interactive (Nei Medien/Diversifikatioun, Köln, 100 %)
 info Network (Nachrichtenproduktion, Köln)
 IP Deutschland (Publicitéitsagence, Köln, 100 %)
 RTL Technology (Produktioun, Technik, IT, Köln)
 Frankräich 
 M6 (Neuilly-sur-Seine, 48,8 %)
 W9 (Neuilly-sur-Seine, 48,8 %)
 RTL 9 (Lëtzebuerg/Metz, 35 %)
 Paris Première (Neuilly-sur-Seine, 48,8 %)
 Téva (Neuilly-sur-Seine, 48,8 %)
 Fun TV (Neuilly-sur-Seine, 48,8 %)
 TF6 (Neuilly-sur-Seine, 24,4 %)
 Série Club (Neuilly-sur-Seine, 24,4 %)
 M6 Music Hits (Neuilly-sur-Seine, 48,8 %)
 M6 Music Rock (Neuilly-sur-Seine, 48,8 %)
 M6 Music Black (Neuilly-sur-Seine, 48,8 %)
 M6 Boutique (Neuilly-sur-Seine, 48,8 %)

 Belsch 
 RTL-TVI (Bréissel, 66 %, lëtzebuergesch Lizenz)
 Club RTL (Bréissel, 66 %, lëtzebuergesch Lizenz)
 Plug RTL (Bréissel, 66 %, lëtzebuergesch Lizenz)

 Holland 
Bis 2024 hu follgend Senderen, via eng 73 % Bedeelegung an RTL Nederland, zu der RTL Group gehéiert. Si ginn am Laf vum Joer un DPG Media verkaaft.

 RTL4 (Hilversum, 100 %, lëtzebuergesch-däitsch Lizenz)
 RTL5 (Hilversum, 100 %, lëtzebuergesch Lizenz)
 RTL 7 (Hilversum, 100 %, lëtzebuergesch Lizenz)
 RTL8 (Hilversum, 100 %, lëtzebuergesch Lizenz)
 RTL 24 (Hilversum)
 RTL Lounge (lëtzebuergesch Lizenz)
 RTL Crime (Holland) (lëtzebuergesch Lizenz)
 RTL Telekids (lëtzebuergesch Lizenz)

 Lëtzebuerg 
 RTL Télé Lëtzebuerg (Lëtzebuerg, 100 %)
 RTL Zwee (Lëtzebuerg, 100 %)

 Spuenien 
 Antena 3 (Madrid, 19,0 %)
 Neox (Madrid, 19,0 %)
 Nova (Madrid, 19,0 %)
 Nitro (Madrid, 19,0 %)
 laSexta (Madrid, 19,0 %)
 Xplora (Madrid, 19,0 %)
 laSexta3 (Madrid, 19,0 %)

 Ungarn 
 RTL Klub (Budapest, 80 %)
 RTL II (Budapest, 100 %)
 RTL+ (Budapest, 100 %)
 Cool (Budapest, 100 %)
 Film+ (Budapest, 100 %)
 Film+2 (Budapest, 100 %)
 sorozat+ (Budapest, 100 %)
 Muzsika TV (Budapest, 100 %)

 Kroatien 
 RTL Televizija (Zagreb, 100 %)
 RTL 2 (Zagreb, 100 %)
 RTL Kockica (Zagreb, 100 %)
 RTL Living (Zagreb, 100 %)
 RTL Crime (Zagreb, 100 %)
 RTL Passion (Zagreb, 100 %)

 Russland 
 Klub 100 (véier Pay-TV-Kanäl, 50 %)

 Asien 
Zesumme mat CBS Studios International bedereift d'RTL Group an Asien den RTL CBS Asia Entertainment Network mat den engleschsproochege Chaînen RTL CBS Entertainment an RTL CBS Extreme.RTL Group

 Radio 
 RTL Radio (Däitschland & Lëtzebuerg; Nofollger vu Radio Luxemburg (Die vier fröhlichen Wellen))
 89.0 RTL (Sachsen-Anhalt, 53,5 %)
 The Wave (Berlin)
 104.6 RTL (Berlin)
 105.5 Spreeradio (Berlin)
 Antenne Bayern (16 %)
 Antenne MV (19,7 %)
 Antenne Niedersachsen (50 %)
 Antenne Thüringen (15 %)
 Bel RTL (Bréissel, 49 %)
 Best Rock FM (Lissabon) (33 %)
 Big FM (Baden-Württemberg)
 Eldoradio (Lëtzebuerg) (100 %)
 Mint (Bréissel, 49 %)
 Cidade FM (Lissabon, 33 %)
 Fun Radio (Paräis)
 Hitradio RTL Sachsen (30,5 %)
 Sachsen Funkpaket
 Oldie 95 (Hamburg, 4,78 %)
 RTL (Paräis)
 RTL 2 (Paräis)
 RTL Radio Lëtzebuerg (Lëtzebuerg)
 Radio 21 (Niedersachsen, 17,3 %)
 Radio Brocken (Sachsen-Anhalt, 53,5 %)
 Rádio Clube (Lissabon, 33 %)
 Radio Contact (Bréissel, 49,4 %)
 Rádio Comercial (Lissabon, 33 %)
 Radio Hamburg (29,17 %)
 Radio NRW (16,96 %)
 Radio Regenbogen (Baden-Württemberg)
 Radio Ton (Baden-Württemberg, 2 %)

 Inhalter 
(Televisiounsproduktioun an Handel mat Diffusiounsrechter)

Zu der RTL Group gehéieren och eng Rëtsch Produktiounsfirmen an Europa, Amerika an an Australien. wourënner:Über uns mediengruppe-rtl.de

 Norddeich TV (Köln)
 action concept (Köln)
 UFA Show & Factual (Köln/Berlin)
 FremantleMedia (London)
 Alomo Productions (London)
 EVA Entertainment (London)
 Grundy Productions (Sydney)
 FremantleMedia GmbH (Hürth)
 UFA Film & TV Produktion (Potsdam)
 Plus Productions (Athen)

Do derbäi kënnt nach d'Noriichteplattform ENEX (Lëtzebuerg, 76,4 %).

Senderen zu Lëtzebuerg
 Sender vu Beidler
 Sender vun Diddeleng
 Sender vu Jonglënster
 Mast vun der Nuetsantenn zu Maarnech
 Nuetsreflekter vu Maarnech
 Maste vum Dagsender vu Maarnech

 Literatur 
 David Dominguez Muller, 2007. Radio-Luxembourg. Histoire d'un média privé d'envergure européenne. L'Harmattan.
 Marc Limpach, 2020. Der "Sender Luxemburg" während der NS-Besatzung (1940-1944).'' - les cahiers luxembourgeois 2 (2020): 59-91

 Kuckt och 
 Villa Louvigny
 Jacques Rigaud
 Helmut Thoma
 Gerhard Zeiler

 Um Spaweck 

 Internetportal vun der RTL Group

Kategorie:RTL
Kategorie:Saachen, déi no Lëtzebuerg genannt sinn